**LIKOVNA UMETNOST 9. RAZRED**

ABSTRAKCIJA

Ob izpraševanju kako aktivirati slikovno polje le z vključitvijo osnovnih likovnih elementov ter se izogniti šablonskim učinkom predmetov, figur in ozadja, so se začeli v zgodovini umetnosti odpirati novi pomeni in načini izražanja. Predmeti in figure so začeli izginjati in končno so bili izločeni iz slikovnega polja. Likovna dela so se tako osvobodila figure in slikovno polje je prevzelo razsežnosti in zakonitosti abstrakcije.

Abstrakcija se je kot široko zasnovan način izražanja pojavila na začetku dvajsetega stoletja. Želja, da bi se dokopali do resnice s pomočjo iskanja abstraktnega vzorca, ki se skriva pod navidezno edinstvenostjo, celovitostjo in posebnostjo določenega fenomena, je značilnost mišljenja dvajsetega stoletja. Tovrstno »abstraktno mišljenje« je resda obstajalo že prej. Še zlasti je prispevalo k razvoju naravoslovja, vendar je abstrakcija šele v prejšnjem stoletju prevladala v umetnosti. V likovni umetnosti so abstrakcijo razumeli in uporabljali na številne med seboj povezane načine: iz opazovanega zunanjega sveta so poenostavljali vidni svet kot ga zaznavamo z osnovnimi čutili in sestavili nov likovni jezik. Igra abstraktnih oblik, ki jim je bil odvzet vsakršen predstavitven namen je tako sama postala predmet umetnosti. Ustvarjena je ideja, da je možno imeti veljaven likovni izraz, ki ni v direktni povezavi z zunanjim svetom, temveč svoj izraz črpa iz globlje ležečih zgradbenih povezav med svetom in obliko.

Abstrakcija je ena od prevladujočih intelektualnih sistemov današnjega časa. Z izjavo, da se za videzom skriva bolj temeljna resnica ali struktura, se je rodila abstraktna umetnost predvsem kot stopnja v razvoju posameznih umetnikov. formalni jezik umetniškega dela, govorica linij, ploskev, barv, oblik, itd., je tesno povezan s psihološkimi sestavinami, iz katerih se da razbrati določen pomen: ravna, neprekinjena linija daje na primer občutek stabilnosti, če enako linijo presekamo, vzbuja občutek bolečine, vzvalovljena poteza naj bi izražala ljubkost ali čutnost itd. Iz take teorije se je lahko porodila umetnost, ki je bila izključno navezana na znake in povsem neobčutljiva za povezave med upodobitvijo in resničnostjo.

NAVODILA ZA OBLIKOVANJE IZDELKOV

RISANJE ABSTRAKTNE PODOBE

Za risanje abstraktne risbe potrebujete risalni list A3 format in svinčnik srednje trdote (HB), ali / in barvice. Lahko uporabite tudi list iz sredine zvezka, če nimate risalnega lista.

Pri risanju abstraktne risbe uporabljate le osnovne likovne elemente (črte, oblike, barve). Naj bo uporaba teh likovnih elementov čim bolj pestra v svoji raznolikosti (uporabite črte različne po dolžini, smeri, debelini, dolžini, obliki in značaju. V likovnosti so črte lahko močne, boječe, neodločne, pogumne itd., Oblike so lahko ostre, oglate, organske, mehke, oble…, barve pa imajo tudi psihološko sporočilnost. Rumena izraža drugačne občutke in predstave kot modra itd.).

Pri tokratni vaji se torej izogibate predmetom, stavbam, pokrajini, iz vidnega sveta kot ga poznate.

Torej, z uporabo osnovnih likovnih elementov boste narisali **SREČO**, kot si jo predstavljate. Risali boste po svojem notranjem občutku. Zapolnite celoten prostor risalnega lista. Bodite izvirni, izhajajte iz sebe in ne bojte se motit. Kdor se ni pripravljen motit ne napreduje, mnogokrat pa se zgodi, da celo napaka postane nova kvaliteta.

Želim vam obilo ustvarjalnega zanosa.

Učitelj LUM, Milan Kastelic